
	一

道，可道，非常道。
	★【註】此章總言道之體用，及入道工夫也。老氏之學，盡在於此。其五千餘言，所敷演者，唯演此一章而已。
★所言道，乃真常之道。可道之道，猶言也。意謂真常之道，本無相無名，不可言說。凡可言者，則非真常之道矣，故非常道。
	

	名，可名，非常名。
	★且道本無名，今既強名曰道，是則凡可名者，皆假名耳，故非常名。
‧此二句，言道之體也。
	

	無名，天地之始。有名，萬物之母。
	★然無相無名之道，其體至虛，天地皆從此中變化而出，故為天地之始。
★斯則無相無名之道體，全成有相有名之天地，而萬物盡從天地陰陽造化而生成。此所謂一生二，二生三，三生萬物，故為萬物之母。
★此二句，言道之用也。
	

	
故常無，欲以觀其妙。
	★此下二句，乃入道之工夫。
★常，猶尋常也。欲，猶要也。
‧老子謂，我尋常日用安心於無，要以觀其道之妙處。
	

	常有，欲以觀其徼。

	★我尋常日用安心於有，要以觀其道之徼處。
‧徼，猶邊際也。
★意謂全虛無之道體，既全成了有名之萬物。是則物物皆道之全體所在，正謂一物一太極。是則只在日用目前，事事物物上，就要見道之實際，所遇無往而非道之所在。故莊子曰，道在稊稗，道在屎尿。如此深觀，纔見道之妙處。
★此二觀字最要緊。
	

	此兩者同，



	★此兩者同已下，乃釋疑顯妙。老子因上說觀無觀有，恐學人把有無二字看做兩邊，故釋之曰，此兩者同。
‧意謂我觀無，不是單單觀無。以觀虛無體中，而含有造化生物之妙。
‧我觀有，不是單單觀有。以觀萬物象上，而全是虛無妙道之理。是則有無並觀，同是一體，故曰，此兩者同。
	

	出而異名， 
	★恐人又疑兩者既同，如何又立有無之名，故釋之曰，出而異名。意謂虛無道體，既生出有形天地萬物。而有不能生有，必因無以生有。無不自無，因有以顯無。此乃有無相生，故二名不一，故曰，出而異名。
	

	同謂之玄。
	★至此恐人又疑既是有無對待，則不成一體，如何謂之妙道，故釋之曰，同謂之玄。斯則天地同根，萬物一體。深觀至此，豈不妙哉。
	

	玄之又玄， 
	★老子又恐學人工夫到此，不能滌除玄覽，故又遣之曰，玄之又玄。
‧意謂雖是有無同觀，若不忘心忘跡，雖妙不妙。殊不知大道體中，不但絕有無之名，抑且離玄妙之跡，故曰，玄之又玄。
	

	眾妙之門。
	★工夫到此，忘懷泯物，無往而不妙，故曰，眾妙之門。斯乃造道之極也。
★似此一段工夫，豈可以區區文字者也之乎而盡之哉。此愚所謂須是靜工純熟，方見此中之妙耳。
	



